
Както Бел отбелязва1, еволюцията на принципа на равно третиране в европейския правен ред се регулира от две различни, макар и взаимно обвързани, движещи сили. От една страна принципът на равно третиране, който първоначално функционира като обединяващ механизъм, постепенно надхвърля своя вътрешнопазарен генезис. Понастоящем този принцип не само действа като метод за преодоляване на пречките по повод реализирането на свободното движение на хора, стоки, услуги и капитали, но и прилага съдържанието на равноправието, върху което е изграден ЕС.2 За мерки, попадащи в обхвата на Правото на ЕС, принципът забранява дискриминация, основана на пол, раса или етнически произход, религиозни или други схващания, степен на инвалидност, възраст или сексуална ориентация („разширяването на обхвата на принципа на равно третиране“). От друга страна той е дълбоко залегнал в основата на конституционната структура на Съюза. Като главен принцип на Правото на ЕС, неговото съществуване е прокламирано в Хартата на основните права на ЕС („Хартата“)3; видян е като една от целите, които Съюзът трябва да преследва.4 В допълнение, той прониква в цялата тъкан на Правото на ЕС и произвежда кулминацията в йерархията на нормите на ЕС („задълбочаването на принципа на равно третиране“). 
Интерпретацията и приложението на принципа на равно третиране е от първостепенно конституционно значение за Съда на ЕС. Незачитайки този принцип, който е неизменна част от идеята за справедливост, Съдът не би могъл да изпълнява своята мисия по опазването на правното статукво. Поради тази причина Съдът се стреми да гарантира, че в обхвата на Правото на ЕС сравняемите институции не са третирани по различен начин, и че различните ситуации не са третирани по еднакъв начин, освен ако такова отношение е обективно оправдано (забрана за дискриминация).5 
Разглеждайки няколко примера, заимствани от съдебната практика на Съда на ЕС, целта на моето изложение е по този начин да предоставя генерален преглед върху най-важните характеристики на принципа на равно третиране. 


1. Test-Achats: принципът на равно третиране 
като основа за разглеждане на вторичното законодателство на ЕС.
В приложния обхват на Правото на ЕС принципът на равно третиране е обвързващ не само по отношение на държавите-членки и гражданите на ЕС, но също така и по отношение на институциите, които са задължени да не установяват никакви критерии в разрез с него. По този начин, ако вторичното законодателство на ЕС противоречи на принципа, Съдът веднага отменя такъв закон или го признава за недействителен. 
В Test-Achats сезираният съд се обръща към Съда на ЕС, за да разтълкува дали чл. 5 (2) на Директива 2004/1136 е валиден в светлината на принципа на равно третиране на половете. Чл. 5 (1) на Директива 2004/113 осъществява този принцип във връзка с „актюерския фактор“. Той предвижда, че разликите във възнагражденията и облагите, възникващи по повод използването на пола като фактор в изчисляването им, трябва да бъде отменен най-късно до 21.12.2007г. Чрез дерогация чл. 5 (2) на Директива 2004/113 прокламира, че на държавите-членки е позволено да въведат пропорционални разлики в индивидуалните възнаграждения и облаги където полът е бил решаващ фактор за оценяването на риска, основан на съответна и точна актюерска и статистическа информация.7 
Ако държава-членка е използвала тази опция преди 21.12.2007г., то решението е трябвало да бъде преразгледано пет години след тази дата като се вземе предвид доклад на Комисията. В самото начало Съдът на ЕС акцентира, че Директива 2004/113 изрично препраща към чл. 21 и 23 на Хартата.  Съответно валидността на чл. 5 (2) на Директива 2004/113 трябва да се определи въз основа на тези две клаузи. Съдът преглежда отново клаузите в Договора, дефиниращи принципа на равно третиране на половете като социална цел, която трябва да бъде постигната от ЕС, а именно втората алинея на чл. 3 (3) ДЕС и чл. 8, 19 (1), и 157 (1) ДФЕС. В тази връзка е подчертано, че „в постепенното постигане на това равенство, европейското законодателство е това, което (…) определя кога то ще предприеме действия, вземайки предвид икономическото и социалното статукво в границите на [ЕС]“.8 Това означава, че откакто употребата на актюерски фактори, свързани с пола, се е превърнала в масова практика в държавите-членки, то за Съюзния законодател възниква възможността да предвиди подходящия преходен период. Такава всъщност е била обосновката, подкрепяща чл. 5 (1) на Директива 2004/113, обявяваща 21.12.2007г. за краен срок на изпълнението на принципа на равно третиране на половете във връзка с актюерските фактори. За разлика от това, чл. 5 (2) предвиждал дерогация на този принцип, което е било предмет на ограничение, което няма преходен характер. „Имайки предвид, че Директива 2004/113 мълчи относно продължителността на времето, през което тези различия ще продължат да бъдат прилагани“, Съдът на ЕС отбелязва, че „на държавите-членки, които са се възползвали от опцията, им е дадена възможността да позволят на застрахователните агенти да прилагат неравно третиране без да е налице ограничение с преходен характер“.9
Съветът на ЕС подкрепя валидността на чл. 5 (2) на Директива 2004/113 с аргумент, че в контекста на определени отрасли на частното осигуряване съответните положения при мъже и жени, притежатели на застрахователни полици, не би трябвало да бъдат разглеждани като сравними, имайки предвид статистическите данни, посочващи различните по интензитет рискови фактори при половете. Въпреки това Съдът застъпва различно становище. Съгласно Изложения на факти N18 и 19 на Директива 2004/113, последната поддържа приложението на единни правила за възнаграждения и облаги. Съобразно с това „Директива 2004/113 е базирана на условието, че (…) съответните положения при мъже и жени, що се отнася до застрахователни премии и облаги, договорени с тях, са подобни“.10
За Съда на ЕС чл. 5 (2) на Директива 2004/113, „който дава възможност на държавите-членки да поддържат без ограничения с преходен характер изключения от правилото на единните премии и облаги, работи срещу постигането на целта за равно третиране на половете, манифестирана в Директива 2004/113, и е несъвместим с чл. 21 и 23 на Хартата“.11 Следователно тази клауза е счетена за недействителна заради изтичането на подходящия преходен период, т.е. 21.12.2012.12


2. Sturgeon: принципът на равно третиране и принципът на последователно тълкуване.
Във връзка с основния принцип на интерпретацията, „акт [на ЕС] трябва да бъде тълкуван доколкото е възможно по такъв начин, че да не накърнява неговата валидност и съответствието му с първичното право като цяло“.13 Това например означава, че всички актове на ЕС трябва да бъдат интерпретирани в съответствие с принципа на равно третиране. 14  
В Sturgeon and Others, Съдът е сезиран с въпроса дали Регламент N261/200415 прибавя право на компенсация на пътниците на авиокомпаниите в случай на забавяне. 
Формулировката на Регламент N261/2004 не създава изрично правото на компенсация за тези пасажери, чиито полети са забавени, за разлика от пасажерите, чиито полети са анулирани (за последните то е изрично предоставено). Възможно ли е това мълчание на законодателя да бъде тълкувано като отхвърляне на компенсацията за тази категория пътници? Съдът на ЕС отговаря отрицателно. Изследвайки поставените цели в Регламент N261/2004, не се наблюдава нито изключване на компенсация за пасажери, чиито полети са били забавени, нито се обявява за неприемлива възможността, за целите на признаването на правото на компенсация, двете категории да бъдат третирани еднакво.16 Съдът на ЕС отбелязва, че в съответствие с основния принцип на интерпретация, „акт [на ЕС] трябва да бъде тълкуван по начин, който да не накърнява неговата валидност“.17 Това е условие за интерпретацията на акта, подчиняващо се на върховенството на нормите на Правото на ЕС, включително и на принципа на равно третиране. Следователно пасажерите, чиито полети са анулирани, и тези, чиито са забавени, обитават сравняеми правни топоси, и Регламент N261/2004 трябва да бъде тълкуван по начин, който изравнява третирането на двете категории. Съдът на ЕС преценява, че и двата вида претърпени вреди се изразяват в загуба на време. В частност, положението на пасажерите, чиито полет е забавен, е сравнимо с това на пасажерите, които при пристигане на летището са информирани за отмяната на техния полет, и които впоследствие са пренасочени, в съответствие с чл. 5 на Регламент N261/2004. Тъй като чл. 5 (1) (в) (iii) предвижда единствено право на компенсация когато анулирането на полет и последващото пренасочване довежда до загуба на време, равна на или по-голяма от три часа, същото трябва да бъде приложено и в случай на забавяне.18 Поради тази причина Съдът на ЕС прие, че с цел Регламент N261/2004 да отговори на принципа на равно третиране, той трябва да бъде интерпретиран така че да гарантира право на компенсация на пасажерите, чиито полети са забавени, и които достигат до крайната си дестинация три или повече часа след първоначално установения час от въздушния превозвач.19 
Като резултат Съдът на ЕС припомни, че въздушните превозвачи не са задължени да плащат компенсация в случаите, в които успеят да докажат, че забавянето или отмяната на полета е причинена поради извънредни обстоятелства.20 

3. Kücükdeveci: хоризонталният директен ефект на принципа на недискриминация
въз основа на възраст
Съдът на ЕС е постановил, че някои клаузи на Договора могат да произведат едновременно вертикален и хоризонтален ефект. Такъв пример е заложен в делото по повод свободното движение на работници.21 Същото е приложимо във връзка с принципа на недискриминация въз основа на пола като критерий за възнаграждение.22 
В Kücükdeveci Съдът постановява, че принципът на недискриминация въз основа на възраст може също така да произведе и хоризонтален директен ефект.23 В това дело националният съд сезира Съда с въпроса дали Параграф 622 от Германския граждански кодекс (ГГК), предвиждащ срокове за предупреждение за уволнение, които биват удължавани постепенно с продължителността на службата, но който параграф пренебрегва работния стаж до 25-годишна възраст, съответства на Правото на ЕС, а именно на Директива 2000/78, или на основния принцип на недискриминация въз основа на възраст. Националният съд също отправя запитване относно това дали този генерален принцип може да бъде приложен, за да бъде отхвърлен Параграф 622 ГГК в частен спор. Съдът отбелязва, че предполагаемото дискриминационно третиране настъпва след изтичането на периода, предназначен за транспонирането на Директива 2000/78. Той също проследява, че Параграф 622 ГГК попада в приложното поле на Директивата, вземайки предвид, че срокът на предизвестие е състояние на уволнение, предвидено в чл. 3 (1) (в) на Директива 2000/78. 
Тъй като обжалваната норма попада в приложното поле на Директивата, то последната има „ефект на привеждане в рамките на изпълнение на Правото [на ЕС] [Параграф 622 ГГК]“.24 В по-нататъшните си наблюдения Съдът открива, че, съгласно Параграф 622 ГГК, служители, които подписват трудов договор преди да са навършили 25 години, се ползват от по-кратък срок на предизвестие, за разлика от тези, започнали работа в по-късна възраст. Следователно първата категория служители се третира по-неблагоприятно, единствено въз основа на тяхната възраст.25 Съдът на ЕС постановява, че такова неравноправие не може да бъде оправдано, тъй като обжалваната норма представлява несъответен отговор на принципа на пропорционалност, имайки предвид съответното удължаване на срока на предизвестие паралелно със старшинството на служителя и съответното му съкращаване при встъпване в длъжност преди 25-годишна възраст, дори ако засегнатият субект има дългогодишен стаж до момента на освобождаването му. 
Обективно съществува противоречие между Параграф 622 ГГК и принципа на недискриминация въз основа на възраст, така, както е изразен в Директива 2000/78. Поради тази причина Съдът на ЕС е сезиран да прецени дали клаузата да бъде отхвърлена. След като припомня, че една директива не би могла да продуцира хоризонтален директен ефект26, той отбелязва, че вътрешното право не може да бъде интерпретирано „в смисъла на формулировката и предназначението на въпросната директива“27, тъй като тази опция се изключва от националния съд.28 Позовавайки се на предишното си постановление по делото Mangold29, Съдът потвърждава, че „Директива 2000/78 единствено дава израз, но не установява принципа на равно третиране въз основа на служба и професия, и потвърждава, че принципът на недискриминация, базиран на възраст, е главен принцип на Правото [на ЕС], изискващ специфично прилагане на основния принцип на равно третиране“.30 В ключовия пасаж на решението, което налага пълно цитиране, Съдът на ЕС постановява: 
 „При тези обстоятелства, за националния съд, разглеждайки спора по повод принципа на недискриминация въз основа на възраст, изразен в Директива 2000/78, възниква задължение да предостави в рамките на своята компетентност правната защита, която произтича за физическите лица от Правото [на ЕС], също както и да осигури пълната ефективност на това право, дори ако това изисква неприлагането на вътрешноправна норма, противоречаща на този принцип.“31
Преди Съдът на ЕС да постанови своето решение по делото Kücükdeveci , няколко възражения са били отправяни срещу хоризонталното прилагане на основни принципи на Правото на ЕС. Така например генералният адвокат Руис-Харабо Коломер, във второто си заключение по делото Pfeiffer, подкрепя хоризонталния директен ефект на директивите с оглед на това те да отхвърлят несъвместими национални правила,32 впоследствие обсъждано в делото Michaeler, изразяващо се в твърдението, че хоризонталното приложение на основни принципи на Правото на ЕС би „превърнало (…) типични актове [на ЕС] в опразнени от съдържание норми, които лесно биха могли да бъдат заменени с основните принципи“.33 Така също генералният адвокат Кокот изказва мнение по делото Kofoed, застъпващо идеята, че страните не би трябвало да имат възможността да се уповават на основен принцип на Правото на ЕС когато последният се прилага със специфичен ефект и е изразен по конкретен начин в директива. Но имайки предвид, че съдържанието на основните принципи е „не съвсем ясно и конкретно“, генералният адвокат смята, че за положения, попадащи в обхвата на директива, „[в противен случай] би имало опасност (…) за съгласуваните цели на директивата (…) да бъдат отслабени, и правната сигурност (…), която трябва да бъде постигната, би била застрашена“.34 
В контекста на Директива 2000/78, генералният адвокат Мазак отбелязва по делото Palacios de la Villa, че, ако основните принципи на ЕС могат да се използват независимо от изпълнителната власт на Съюза, не само ще бъде застрашена правната сигурност – задължение, непредвидено във вътрешното право, би било наложено на определени субекти – но и вертикалното, и хоризонталното разпределение на компетентност, предвидено в чл. 19 ДФЕС, също би било нарушено.35 
Вертикалното разпределение на правомощия би било заплашено, тъй като методът на единодушие, залегнал в тази клауза, защитава компетенциите на държавите-членки. Хоризонталното разпределение на компетентност би било накърнено поради това, че прилагането на основните принципи на Правото на ЕС между частни субекти е изложено на риска поради безсмисленото изпълняване на решението на Съвета да се приеме, че при Съюзното законодателство липсва хоризонтален директен ефект.36 В по-нататъшния развой на събитията, в делото Dominguez, генералният адвокат Трстеняк изразява критиката си относно подхода, следван от Съда в делото Kücükdeveci.37 В този смисъл тя смята, че такъв подход би могъл да продуцира „необратима „осификация“, т.е. закостеняване на съдържанието на нормата [уредена в Директива 2000/78]. Като резултат от обединяването на все повече и повече законодателно съдържание от директива в обхвата на защита на основен принцип, законодателната власт би била лишена от възможността да осъществява изменения в директивата, особено защото по този начин такова съдържание би било издигнато до правното положение на първично право, върху което не би могло да се въздейства“.38
В Kücükdeveci генералният адвокат Бот твърди, че хоризонталното приложение на основния принцип на недискриминация въз основа на възраст не влиза в противоречие с властта на Съюзния законодател. Той постулира, че нормативният критерий за измерване на съответствието между вътрешното и Съюзното право остава приложимата директива, а не основният принцип, залегнал в нея.39 Само в по-късен етап този принцип може да стане релевантен, и то в ситуацията на оценяване на изводите, произтичащи от факта на несъответствие между вътрешноправна норма и директива. При изследването на това дали вътрешноправна норма е дискриминираща, Съдът на ЕС ограничава себе си до тълкуване на Директива 2000/78. В частност се взема под внимание ограничението или дерогацията на принципа на равно третиране, въведено от Съюзния законодател. Следователно предложението на генералния адвокат е този двустепенен анализ да не се отразява на приоритета, отреден на законодателството на ЕС. 
Видно е, че Прешал се съгласява с генералния адвокат Бот. Тя подкрепя твърдението, че една директива, манифестираща основен принцип, трябва да спомага за, а не да ограничава, „приложението и изпълнението на този принцип“.40 Съобразно с това, като санкция, наложена за нарушение от страна на държава-членка, вътрешноправните норми, противоречащи на директивата, трябва да бъдат игнорирани. С цел да се запази вертикалното и хоризонталното разпределение на правомощията, предвидено в Договора, тя отбелязва, че не само основният принцип трябва да бъде „оперативен“ – т.е. да съдържа стандарти, управляеми по съдебен ред, – но също така Съдът трябва да следва „много стриктно буквата на директивата, (…) оставащ почти напълно в обхвата на предвиденото от законодателя“. Тъкмо това е което Съдът направи в Mangold и Kücükdeveci. На първо място принципът на равенство „често като такъв е оперативен“.41 На второ място Съдът на ЕС се придържа към условията в директивата.42 
Като допълнение, както твърдя и другаде43, тези възражения изглежда, че пренебрегват факта, че принципите на Правото на ЕС са видени като такива с „конституционно правно положение“. Следвайки тази нормативна йерархия, дали основен принцип произвежда хоризонтален директен ефект е решение, което се взема на основание първичното право.  Такова решение не попада нито в компетенцията на Съюзния законодател, нито в тази на държавите-членки. Би било необходимо изменение в Договора, за да може политическият процес да се намеси тук. Делата Defrenne44 и Angonese45 онагледяват тази теза. 
По първото дело Съдът на ЕС постановява, че основният принцип на равно възнаграждение за еднакъв труд – обоснован в предишен чл. 141 ДЕО (сегашен чл. 157 ДФЕС) – може да произведе хоризонтален директен ефект. След подробно проучване на целта, същността и мястото на принципа на равно възнаграждение за равностоен труд в системата на Договора, Съдът потвърждава, че принципът е „задължителен по своята същност“, и съобразно с това е приложим за държавните органи и за физическите лица по един и същ начин.46 
Контрастирайки на това, Директива 75/11747, целяща подобряване на правната защита на служители, потърпевши от неравно възнаграждение заради полова дискриминация, не просто е неподходяща да определи дали принципът на равно възнаграждение за равностоен труд би могъл да произведе хоризонтален директен ефект, но Съдът в действителност потвърждава, че по никакъв начин Директива 75/117 не би могла да редуцира ефективността и времевия обхват на дискутирания принцип.48 По подобен начин относно делото Angonese, Съдът на ЕС отбелязва, че Регламент N1612/6849, който привежда в изпълнение принципа на свободно движение на работна сила така, както е предвиден той в предишен чл. 39 ДЕО (сегашен чл. 45 ДФЕС), не е приложим относно конкурс за длъжност, организиран от частна банка. Това обстоятелство не пречи на принципа на свободно движение на работна сила – специфично приложение на основния принцип на недискриминация въз основа на националност – да продуцира хоризонтален директен ефект. Съдът мотивира своето решение по делото Defrenne като такова, което би могло a fortiori да се прилага по отношение на свободното движение на работна сила, тъй като и двата принципа са „задължителни по своята същност“ и целят да се противопоставят на дискриминацията на пазара на труда, макар и базирани на различни основания.50 Би ли могло решението по делото Defrenne, в сферата на обществената законност, да подкрепи хоризонталното приложение на други „конституционни категории“ на принципа на недискриминация, които са „задължителни по своята същност“, но не са заложени в клауза на Договора? В тази връзка би могло да се твърди, че, за да се запази хоризонталното и вертикалното разпределение на правомощия, единствено тези основни принципи на Правото на ЕС, които са заложени в клауза на Договора, могат да произвеждат хоризонтален директен ефект. Казано по друг начин, при липса на клауза на Договора не би могло да се осъществи позоваване на решението по делото Defrenne. И въпреки това този аргумент не звучи напълно убедително. Един задълбочен прочит на делото разкрива, че формулировката на предишен чл. 141 ДЕО не изпълнява главна роля в обосновката на Съда на ЕС.51 Съдът не се фокусира върху това дали тази клауза на Договора е достатъчно прецизна, за да произведе директен ефект, предпочитайки вместо това да „идентифицира и изолира“ основния принцип на равно възнаграждение за равностоен труд.52
Постановявайки решението си по делото Defrenne, Съдът на ЕС отчита преимущественото положение на Съюзния законодател и това на държавите-членки, признавайки на принципа на равно възнаграждение за равностоен труд хоризонтално приложение. В този смисъл Съдът очертава разлика между ситуациите, в които „чисто правният анализ“ се удовлетворява с това да разкрие съществуването на полова дискриминация, от комплицираните ситуации, в които такова съществуване не би могло да бъде установено, освен ако не бъдат предприети законодателни мерки.53 Докато по отношение на първия тип ситуации Съдът на ЕС е в състояние да поддържа тезата, че основният принцип на равно възнаграждение за равностоен труд произвежда хоризонтален директен ефект, то във втория тип ситуации той не е. Следователно, доколкото това разграничение е спазено, вертикалното и хоризонталното разпределение на правомощия не може да бъде смущавано от хоризонталното приложение на основен принцип. Това е така независимо дали основният принцип е обоснован в клауза на Договора.
Именно в този смисъл Съдът на ЕС потвърждава в делото Kücükdeveci, че основният принцип на недискриминация въз основа на възраст, сега заложен в чл. 21 на Хартата, трябва да бъде прилаган хоризонтално в трудово правоотношение, намиращо се в обхвата на Директива 2000/78.54


4. Bressol: принципът на равно третиране и европейското гражданство
Всеки гражданин на Съюза има правото да не бъде дискриминиран въз основа на национална принадлежност във всички ситуации, попадащи „в обхвата на приложното поле на Договорите“. Такива положения са изразяващите се в упражняването на основните свободи, гарантирани от Договорите, както и отнасящите се до упражняване правото на гражданите да се преместват и да пребивават на територията на ЕС (виж чл. 21 ДФЕС [предишен чл. 18 ДЕО]).55 Съобразно с това, едно лице може да се позовава на клаузи на Договорите, ако той или тя, бидейки гражданин на държава-членка и следователно гражданин на ЕС, законно пребивава на територията на друга държава-членка.56 Чл. 18 ДФЕС допълва, че там където член на семейството на гражданин на Съюза се е възползвал от правото си на свободно придвижване (за разлика от самия гражданин), това довежда до неравно третиране.57Упражняването на основното право на свободно придвижване дава възможност на гражданите на Съюза да изискват равно третиране в широк пространствен диапазон.58 Така например Съдът на ЕС прилага чл. 18 ДФЕС по повод клаузите, регулиращи достъпа до образование. Следователно възниква противоречие с принципа на равно третиране относно това държава-членка да предостави свободен достъп до висше образование на постоянно пребиваващите в нея студенти, прилагайки същевременно принципа numerus clausus за студенти, идващи от други държави-членки. Постановлението на Съда по делото Bressol илюстрира този казус.59
В това дело Съдът е бил сезиран от Белгийския конституционен съд да изследва съвместимостта между декрета на френскоговорящата общност („Декретът от 2006г.“) – регулиращ броя на студенти в определени програми през първите две години от висшето им образование – и клаузите в Договора, касаещи европейското гражданство. Системата на висшето образование на френскоговорящата общност е базирана на свободния достъп, т.е. не са предвидени приемни изпити. Въпреки това, в последните години френски студенти, провалили се на приемните изпити във Франция, са допускани до университетите на френскоговорящата общност. Силно нарасналият брой на обучаващите се, по-специално в медицинските и парамедицинските направления, провокирал органите на френскоговорящата общност да изразят опасение, че, вземайки предвид бюджетния, човешкия и материалния ресурс, наличен за образователните институции, такъв наплив от студенти би застрашил качеството на обучение – и поради същността на разглежданите програми – общественото здраве. Във връзка с девет медицински и парамедицински програми,60 френскоговорящата общност приема Декрета от 2006г., с който предвижда принципа numerus clausus за приемане на чуждестранни студенти, избрани чрез теглене на жребий, докато постоянно пребиваващите студенти продължават да се ползват от свободен достъп до оспорваните специалности. „По съществото си „резидентите“ [били] лица, които едновременно [имали] основно местожителство в Белгия и право на постоянно местопребиваване в Белгия“.61 
Броят на чуждестранните студенти в тези курсове не би могъл да надвишава 30%-ния праг. Господин Бресол и други студенти, повечето от тях френски граждани, предявили иск пред Белгийския конституционен съд, оспорващ конституционността на Декрета от 2006г. Те представили като факт нарушаването на принципа на равенство чрез третирането на местни и чуждестранни студенти по различен начин без основателна причина. 
Още в самото начало Съдът подчертава, че Правото на ЕС не накърнява вътрешното право на държавите-членки да организират своите образователни системи и професионална подготовка. Всяка държава-членка е свободна да избере система, базирана на свободен достъп, или такава, която да предвижда numerus clausus за студенти. Изискването е да отговаря на Правото на ЕС, по-специално на клаузите от Договора, касаещи европейското гражданство.62 В последващите си действия, Съдът проследява, че Декретът от 2006г. излага непребиваващите постоянно студенти в неизгодна позиция по отношение на местните студенти, доколкото само последните продължават да се ползват от свободен достъп до всяка една от деветте споменати по-горе медицински или парамедицински специалности. Тъй като условието за пребиваване е по-лесно изпълнимо за белгийски граждани, отколкото за студенти от други националности, Декретът от 2006г. създава различие в третирането, индиректно базирано на националност.63
По отношение на основателността на Декрета от 2006г., Белгийското правителство твърди, че той е целял да се противопостави на прекомерната тежест, предизвиквана от чуждестранните студенти, възникваща при финансирането на висшето им образование. Отбелязвайки, че финансирането на висшето образование не зависи от общия брой студенти, а се основава на системата на „запечатения плик“, Съдът на ЕС отхвърля обосновката.64
В допълнение, Белгийското правителство изхожда от презумпцията, че Декретът от 2006г. е целял да подсигури качеството и непрекъснатостта на медицинска и парамедицинска помощ във френскоговорящата общност, и подкрепя твърдението, че големият брой чуждестранни студенти бил предпоставка за намаляване качеството на обучение в медицинските и парамедицинските специалности, които изискват значително количество часове за практическа подготовка. Аналогично, тези големи числа биха могли да произведат недостиг на квалифициран медицински персонал на територията, което би разклатило системата на обществено здраве във френскоговорящата общност, вземайки предвид тенденцията, че, след завършване на своето обучение, чуждестранните студенти се завръщат в своите държави, за да упражняват професията там, докато броят на местните специалисти остава твърде малък в някои области.65 
Съдът на ЕС признава за основателни аргументите по повод на общественото здраве, изтъкнати от Белгийското правителство. Въпреки това той осигурява подробен алгоритъм за анализ, който сезираният съд трябва да проследи с цел да определи дали съществува истински риск относно закрилата на общественото здраве и следователно дали Декретът от 2006г. отговаря на Правото на ЕС. 
При измерването на тези рискове, националният съд трябва да вземе под внимание „факта, че връзката между подготовката на бъдещите здравни специалисти и целта по поддържането на балансирано висококачествено медицинско обслужване, отворено за всички, е само индиректна, и казуалното взаимоотношение е не така безспорно установено, както в случая връзката между целта на общественото здраве и дейността на здравните специалисти, които вече присъстват на пазара“.66 На второ място, Съдът на ЕС отбелязва, че докато на заинтересованата държава-членка не се налага да изчаква рисковете относно закрилата на общественото здраве да се материализират, тя, въпреки това, трябва да покаже, че тези рискове обективно съществуват. Съдът също така твърди, че за всяка една от специалностите, изброени в Декрета от 2006г., предприетият анализ от страна на националния съд трябва да установи максималния брой студенти, които могат да бъдат подготвяни на ниво, съответстващо на желаните стандарти за качество на обучението, също както и броя на дипломираните, необходим, за да се осигури адекватно здравно-обществено обслужване. Определяйки тези числа, анализът не би трябвало да се фокусира върху едната или другата група студенти, а трябва да вземе предвид броя на чуждестранните студенти, които се прехвърлят да работят в друга държава-членка, различна от Белгия, и броя на здравните работници, които биха дошли да работят в Белгия.
Колкото до пропорционалността на обжалвания акт, Съдът постановява, че националната юрисдикция трябва да потвърди дали системата numerus clausus, касаеща чуждестранните студенти, наистина би могла да доведе до увеличаване на броя на дипломираните, готови да обезпечат бъдещото наличие на здравно-обществено обслужване на територията на френскоговорящата общност. Относно необходимостта от мярката, Съдът разпорежда, че за сезирания съд остава преценката дали е необходимо въвеждането на по-малко рестриктивни мерки, поощряващи студенти, обучаващи се във френскоговорящата общност, да се установят там. Също така Съдът на ЕС заставя националния съд да се произнесе по въпроса дали системата на подбор на чуждестранни студенти (основана повече на шанс, отколкото на заслуга) е потребна за постигане на преследваните цели.67 

5. Chatzi, Audiolux и NCC Construction Danmark: конституционно забранени основания за дискриминация и връзката със Съюзния законодател
За определянето и изпълнението на своите политики и действия, ЕС трябва да цели противопоставяне на дискриминацията въз основа на пол, раса или етнически произход, религия или убеждения, увреждания, възраст или сексуална ориентация (чл. 10 ДФЕС).68 Чрез чл. 19 ДФЕС [предишен чл. 13 ДЕО], въведен с Договора от Амстердам, Съветът, като действа с единодушие, следвайки специална законодателна процедура, и след одобрение от Европейския парламент, може да предприеме подходящи действия в границите на правомощията, предоставени на ЕС от Договорите, за да се противопостави на дискриминация, базирана на тези причини. Съобразно с това, Съветът е приел директиви, забраняващи дискриминация въз основа на раса или етнически произход,69 и обща рамка за равно третиране в областта на заетостта и професиите.70 Целта на втората директива е да се бори с всяка форма на дискриминация въз основа на религия или убеждения, увреждания, възраст или сексуална ориентация по отношение на заетостта и професиите.71
Договорът от Ница дава възможност на Европейския парламент и на Съвета да приемат по обикновената законодателна процедура основните принципи на мерките за стимулиране на Съюза, с изключение на хармонизиране на законовите и подзаконовите разпоредби на държавите-членки за подкрепа на действията по осъществяването на целите по недискриминация (чл. 19 (2) ДФЕС).72 Когато едно лице е засегнато от дискриминация вън от този контекст, на базата на уточнен (или друг) критерий, тя или той би могъл да предяви иск, базиран на основния принцип на равно третиране, освен, доколкото Правото на ЕС е засегнато, нейният или неговият казус няма връзка с Правото на ЕС.73
В делото Chatzi74 националният съд сезира Съда на ЕС с въпроса дали точка 2.1 от Рамковото споразумение за родителски отпуск75 би могла да бъде интерпретирана в смисъл, че раждането на близнаци дава право на периоди на родителски отпуск, равни на броя на родените деца, или трябва да бъде тълкувана в смисъл, че тяхното раждане дава право, както раждането на едно дете, на само един родителски отпуск. След внимателното изследване на формулировката и интерпретирането на точка 2.1 буквално, телеологично и контекстуално, Съдът заключава, че тази клауза не потвърждава правото на определен брой периоди на родителски отпуск, равен на броя на родените деца, като автоматично признавано в момента на раждането на близнаци.76 В последващите си твърдения, Съдът се произнася, че точка 2.1 трябва да бъде тълкувана в светлината на принципа на равно третиране. В тази връзка той отбелязва, че е трудно да се дефинира група от лица, с която родителите на близнаци да бъдат сравнявани. „Въпреки че не може да бъде отречено, че задачата по отглеждането на близнаци изисква по-големи усилия, и следователно не може да се сравнява с тази по отглеждането на едно дете, то също не би могъл да се игнорира фактът, че близнаците растат и се развиват в синергия, и следователно мисията по отглеждането им не е необходимо подобна на тази по отглеждането на две деца в различни възрасти“.77 На базата на това Съдът постановява, че „прочетена в светлината на принципа на равно третиране, тази точка задължава националното законодателство да установи режим на родителски отпуск, който, в зависимост от ситуацията, съществуваща в заинтересованата държава-членка, осигурява на родителите на близнаци третиране, вземащо под внимание техните специфични нужди“.78 
В допълнение, от делата Audiolux79 и NCC Construction Danmark80 следва, че на Съюзния законодател (или, където е подходящо, на националното законодателство) се вменява задължението за определяне на критерии, въз основа на които разграничение между отделните случаи не би могло да бъде законно обосновано. Както решението по делото Mangold показва, на основния принцип на равенство би могло да става позоваване без допълнителна законодателна намеса във връзка с конституционно забранените форми на дискриминация (например въз основа на националност, пол, възраст). Диференциацията между конституционно забранените форми на дискриминация и други набори от обстоятелства, изискващи законодателна намеса, е положително развитие. От тук следва, че отвъд конституционно забранените форми на дискриминация, на основния принцип на равно третиране не би могло да има позоваване при замяната на законодателния подбор. В противен случай Съдът на ЕС би рискувал да бъде въвлечен в един политически спор въз основа на собствената си концепция за преразпределително правосъдие. Това не означава, обаче, че основният принцип на равенство се ограничава до защитата на конституционни положения. Както делото NCC Construction Danmark показва – когато законодателна преценка е включена, този принцип се намесва на по-късен етап: като ex post оценка на вътрешната съгласуваност на изборите, правени от законодателството.81 

6. Kamberaj: принципът на равно третиране и гражданите на трети страни
Съдът на ЕС пояснява, че чл. 18 ДФЕС не забранява различията в третирането между граждани на държави-членки и граждани на трети страни. По делото Vatsouras, той постановява, че „[чл. 18 ДФЕС] засяга положения, произлизащи от обхвата на Правото [на ЕС], в които гражданин на една държава-членка страда от дискриминационно третиране във връзка с граждани на друга държава-членка единствено на базата на нейната/неговата националност, и не е предназначен да се прилага за случаите, при които възниква възможна разлика в третирането на граждани на държави-членки и такива на трети страни“.82 
Съюзният законодател отива отвъд вторичното законодателство, целящо да гарантира, че държавите-членки не третират дискриминационно дългосрочно пребиваващи граждани на трети страни.83 Чл. 11 на Директива 2003/10984 изброява областите, в които такова третиране трябва да бъде гарантирано на тези лица.85 Той също така описва и положенията, по отношение на които държавите-членки могат да въвеждат ограничения на принципа.86 В делото Kamberaj87 Съдът е сезиран да тълкува принципа на равно третиране, така, както е изразен в Директивата. 
В това дело националният съд отправя запитване дали държава-членка би могла да дискриминира граждани на трети страни, които са дългосрочно пребиваващи на територията й, във връзка с надбавките за жилищни нужди (за конкретния случай, това се изразява в помощ по изплащането на наема за наематели с ниски доходи). Чл. 11 (1) (г) на Директива 2003/109 предвижда, че дългосрочно пребиваващите трябва да се ползват от равноправно третиране с гражданите на държавата, що се отнася до „социално осигуряване, социално подпомагане и социална закрила“. Клаузата, обаче, посочва, че тези понятия са „дефинирани от вътрешното право“. Тъй като Съюзният законодател изисква да се зачитат различията между държавите-членки, понятията „социално осигуряване“, „социална закрила“ и „социално подпомагане“ са определяни от вътрешното право – предмет, уреден в съответствие с Правото на ЕС. От тук следва, че националният съд трябва да прецени дали въпросът за жилищните облаги попада в периметъра на Директива 2003/109, вземайки предвид както целта на интеграцията, преследвана от тази директива, така и клаузите в Хартата. В допълнение, чл. 11 (4) на Директивата твърди, че „държавите-членки могат да ограничават равното третиране, касаещо социалното подпомагане и социалната закрила, до основните придобивки“. Логично възниква въпросът дали докато съответната държава-членка разглежда казуса по причисляването на надбавките за жилищни нужди към системата й за социално подпомагане, тези облаги биха могли да бъдат квалифицирани като „основни придобивки“. В този смисъл Съдът на ЕС постановява, че доколкото Директива 2003/109 не включва изчерпателен списък на основните придобивки, то не би могло да се отхвърли твърдението, че съответните надбавки за жилищни нужди попадат в тази концепция, по отношение на която принципът на равно третиране трябва да бъде приложен. Дефинирайки облагите, принадлежащи към сърцевината на социалното подпомагане, държавата-членка трябва да вземе под внимание целта, следвана от Директива 2003/109, а именно тази по интеграцията на граждани на трети страни, които пребивават законно и без прекъсване на територията й. Концепцията за основните ползи трябва също да бъде интерпретирана в съответствие с принципите, залегнали в Хартата, които разпознават и уважават правото на социално и жилищно осигуряване, по начин че да осигурят достойно съществуване на всяко лице, на което липсват достатъчно ресурси. 

7. Еволюция и бъдещи предизвикателства: еднополови бракове и биоетика
Досега съдилищата на ЕС са отнасяли до държавите-членки, и, в зависимост от случая, до Съюзния законодател, въпроса дали женените двойки и еднополовите партньори трябва да бъдат третирани еднакво. Съдилищата се позовавали на правомощието на законодателя да взема обществени решения, свързани с измерването на такава дискриминация.88 
Съдът на ЕС не е приемал, че положението при официален брак е подобно на това при еднополовите партньорства или бракове, признати от някои държави-членки. Въпреки това, съдебната практика се разширява. Според най-скорошния Правилник за длъжностните лица, представителите на ЕС в небрачни отношения, признати от държавата-членка като участници в стабилно партньорство, макар тяхното право на законен брак да не е гарантирано, трябва да бъдат осигурени със същите облаги, както тези за брачните двойки.89 За някои облаги това се разпростира и до други форми на небрачни отношения, признати от държава-членка.90 Съвременното Съюзно законодателство дори допълва правото на европейските граждани и техните семейства да се преместват и да пребивават свободно на територията на друга държава-членка, включвайки в дефиницията за „член на семейство“ т.нар. „регистриран партньор“, ако законодателството на приемащата държава-членка третира регистрираното брачно партньорство като еквивалент на брака.91 Противостоящо на принципа на равно третиране за институциите на ЕС е и това да се отпуска надбавка за децата на длъжностно лице, които са изгубили своя втори родител, в зависимост от факта дали двойката е била сключила брак.92 
Съдът на ЕС постановява, че доколкото вътрешното право разглежда брачните двойки и еднополовите партньорства по еднакъв начин, то всяко едно дискриминационно третиране, свързано с извличане на облаги от работно правоотношение, е в противоречие с принципа за недискриминация въз основа на сексуална ориентация, така, както е заложен той в Директива 2000/78.93 Така например, ако двата вида обвързаности са разположени на едно ниво от националното право, вътрешна мярка, ограничаваща обезщетенията за преживелия партньор по силата на задължителна пенсионна схема, би накърнила принципа на равно третиране. 
Приложението на принципа на равно третиране по въпроси, свързани с биоетиката, би могло да представлява трудна задача за Съда на ЕС в близко бъдеще. Например по висящото дело C.D.,94 Съдът е призован да прецени дали Директива 92/85/ЕИО предоставя правото да получи отпуск поради майчинство жена, чието дете е родено вследствие на сключен договор за прилагане на сурогатно майчинство, или такова право се извежда от принципа на недискриминация въз основа на пол, заложен в (преработената) Директива за равно третиране 2006/54/ЕО. Подобен е казусът във висящото дело Z v A,95 в което националният съд отправя запитване дали Директива 2006/54/ЕО би могла да бъде тълкувана в смисъл, че възниква дискриминация въз основа на пол когато на жена, чието генетично дете е родено вследствие на сключен договор за прилагане на сурогатно майчинство, и която носи отговорност за грижата за това дете от раждането му, е отказан платен отпуск, еквивалентен на отпуск поради майчинство, и/или отпуск поради осиновяване. Съдът на ЕС е сезиран и с въпроса дали Директива 2000/78/ЕО би могла да бъде интерпретирана в смисъл, че се проявява дискриминационно третиране въз основа на увреждане когато на жена, която страда от инвалидност, ограничаваща възможността й да роди, чието генетично дете е родено вследствие на сключен договор за прилагане на сурогатно майчинство, и която е отговорна за грижите за това дете от раждането му, е отказан платен отпуск, еквивалентен на отпуск поради майчинство, и/или такъв поради осиновяване. 

Заключителни бележки
В заключение, когато Съдът на ЕС е сезиран да тълкува (и, в уместен случай, да прилага) принципа на равно третиране, това представлява истинско предизвикателство. Първата стъпка пред него се изразява в установяване на подходяща база за сравнение, която невинаги е лесно определима. Делата Chatzi, C.D. и Z v А разкриват, че би могло да бъде трудно фиксирането на група лица, с която бъдещата майка или родителите на близнаци да бъдат уподобявани. 
Веднъж установено, че сравнимите ситуации са третирани различно (или че еднакво третиране е прилагано при различни ситуации), Съдът на ЕС трябва да изследва дали такава разлика е обективно оправдана. Когато са използвани конституционно забранени форми на дискриминация, от Съда не се изисква последваща законодателна намеса, за да установи съвместимостта на това неравно третиране с Правото на ЕС. 
В случаите, в които неравното третиране не включва тези форми, а е резултат от избора на законодателя, Съдът трябва да изследва вътрешната съгласуваност на този избор. Това става ясно, разглеждайки рационалността на избора, правен от ЕС, или от националния законодател, във връзка с установяване волята на Съда в случаите, в които принципът на равно третиране е бил нарушен. 
Съответствието с принципа на равно третиране изисква съответствие с принципа на пропорционалност. Както решението по делото Bressol показва, това би могло да доведе до комплексно изследване на фактите от разглежданото дело. В контекста на преюдициалната процедура, това означава, че ролята на Съда е ограничена до осигуряване на алгоритъм за анализ, който националният съд трябва да приложи. 
[bookmark: _GoBack]Правото на ЕС и вътрешното право, попадащо в неговия обхват, трябва да бъдат интерпретирани в светлината на принципа на равно третиране. В случаите, в които такова тълкуване е невъзможно, оспорената Съюзна мярка се отменя или се прогласява за недействителна. Въпреки това, в частен случай, отмяната на национален закон, който противоречи на директива, може да стане само когато принципът на равно третиране е сам по себе си достатъчно оперативен и задължителен по същността си, т.е. когато е предоставен конкретен израз на някоя от конституционно забранените форми на дискриминация.

